Diari Oficial de la Generalitat Valenciana


Sumari del DOGV 10985, del 23-12-2024 (2024/13988)

DECRET 195/2024, de 23 de desembre, del Consell, d’aprovació del Reglament orgànic i funcional de la Conselleria d’Hisenda i Economia.
--------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/12/23/195/dof/vci/html**

### Dades del document

Número de DOGV
:   10812

Data del DOGV
:   23-12-2024

Secció del DOGV
:   I. DISPOSICIONS GENERALS

Número del document
:   2024/13003

CVE
:   YZYK-F-3770-21468

Data del document
:   23-12-2024

Organisme emissor
:   Conselleria d'Hisenda i Economia

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Economia
    * Conselleria de Hacienda, Economía y Administración Pública
    * Conselleria d'Hisenda, Economia i Administració Pública
    * Conselleria d'Hisenda, Economia i Administració Pública
    * legislació
    * administració regional
    * organització administrativa

El Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries, i les seues atribucions, establix l’estructura bàsica de l’Administració del Consell.

Un dels departaments que es configuren en esta estructura és la Conselleria d’Hisenda i Economia, a la qual s’assignen les competències en matèria d’hisenda, finançament, economia, sector públic empresarial i fundacional de la Generalitat i consorcis no sanitaris adscrits a la Generalitat, patrimoni i projectes i fons europeus, i tecnologies de la informació i la comunicació de l’Administració.

El Decret 35/2024, de 2 de desembre, de la Presidència de la Generalitat, pel qual es determinen les secretaries autonòmiques de l’Administració del Consell, disposa com a òrgans superiors de la Conselleria d’Hisenda i Economia la Secretaria Autonòmica d’Hisenda i Finançament, la Secretaria Autonòmica d’Economia i la Intervenció General.

I el Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat, ordena en el títol IV l’estructura i competències dels òrgans superiors i directius de la Conselleria d’Hisenda i Economia.

A conseqüència d’esta nova estructura departamental, de la delimitació i competències del nivell superior i nivell directiu de la Conselleria, es fa necessari aprovar el reglament orgànic i funcional de la Conselleria d’Hisenda i Economia, tal com assenyala l’article 52 del referit Decret 173/2024, per a posteriorment desplegar, mitjançant una orde de la persona titular de la Conselleria, el nivell administratiu.

Per tot això, de conformitat amb el que establixen els articles 28.f, 43 i 64 de la Llei 5/1983, de 30 de desembre, del Consell, a proposta de la consellera d’Hisenda i Economia i amb la deliberació prèvia del Consell, en la reunió de 23 de desembre de 2024,

DECRETE

**TÍTOL I**

**Disposicions generals**

*Article 1. Competències de la Conselleria d’Hisenda i Economía*

1. La Conselleria d’Hisenda i Economia, com a departament responsable del Consell de la Generalitat en matèries d’hisenda, finançament, economia, sector públic empresarial i fundacional de la Generalitat i consorcis no sanitaris adscrits a la Generalitat, patrimoni i projectes i fons europeus i tecnologies de la informació i la comunicació de l’Administració, exercix les màximes competències que legalment té atribuïdes, davall de la superior direcció de la persona titular de la Conselleria.

2. Territorialment, la Conselleria s’organitza en servicis centrals, que estenen la seua competència a tot l’àmbit de la Comunitat Valenciana, i direccions territorials, amb competència d’àmbit provincial.

3. Funcionalment s’estructura en tres nivells: òrgans superiors, nivell directiu i nivell administratiu.

*Article 2. Òrgans superiors, centres directius i nivell administratiu*

Davall de l’autoritat de la persona titular del departament, la Conselleria d’Hisenda i Economia està integrada pels següents òrgans superiors i nivell directiu:

Òrgans superiors:

Secretaria Autonòmica d’Hisenda i Finançament

Secretaria Autonòmica d’Economia

Intervenció General

Nivell directiu:

Subsecretaria

Direcció General de Pressupostos

Direcció General de Tributs i Joc

Direcció General de Finançament

Direcció General d’Economia

Direcció General de Patrimoni

Direcció General de Fons Europeus i Sector Públic

Direcció General de Tecnologies de la Informació i les Comunicacions

Direcció General de la Intervenció

*Article 3. El Jurat Economicoadministratiu*

Depenent directament de la persona titular de la Conselleria s’adscriu el Jurat Economicoadministratiu. És l’òrgan administratiu col·legiat que resol les reclamacions economicoadministratives que s’interposen, en matèria de tributs propis, contra els actes administratius tributaris i determinades actuacions dels particulars en matèria tributària susceptibles de reclamació, així com contra les actuacions efectuades per l’Agència Tributària Valenciana que determine la legislació vigent.

**TÍTOL II**

**Estructura i competències dels òrgans superiors i del nivell directiu i dels servicis centrals de la Conselleria**

CAPÍTOL I

*Persona titular de la conselleria*

*Article 4. Atribucions de la persona titular de la Conselleria d’Hisenda i Economía*

1. La persona titular de la Conselleria d’Hisenda i Economia és l’òrgan superior jeràrquic del departament i exercix totes les atribucions conferides per la Llei 5/1983, de 30 de desembre, del Consell, així com qualsevol altra que li atorgue l’ordenament jurídic en l’àmbit competencial assignat a la Conselleria d’Hisenda i Economia. Correspondrà, així, a la persona titular de la Conselleria resoldre en última instància els recursos administratius que s’interposen contra resolucions de la Subsecretaria i de les secretaries autonòmiques, quan no esgoten la via administrativa, excepte les excepcions establides en les lleis i reglaments.

2. La persona titular de la Conselleria, davall de la superior autoritat del Consell, assumix la representació orgànica de la Conselleria d’Hisenda i Economia davant de tota classe d’institucions públiques i privades.

*Article 5. Gabinet de la persona titular de la Conselleria*

El gabinet de la persona titular de la Conselleria és la seua unitat de suport, assessorament i assistència immediata, de qui depén directament. Este gabinet té a càrrec seu el manteniment de les relacions de qui ocupe la titularitat del departament amb els alts òrgans i institucions de la Generalitat, de l’Estat i de les altres administracions públiques, així com les relacions informatives i amb els mitjans de comunicació i el desenrotllament de totes les funcions que se li encomanen. Al capdavant del Gabinet estarà la persona titular de la direcció del gabinet, que dirigirà i coordinarà les actuacions d’este.

*Article 6. Substitucions de la persona titular de la Conselleria i dels òrgans superiors i centres directius*

1. En els casos d’absència, vacant o malaltia de la persona titular de la Conselleria serà aplicable el que disposa l’article 12.1.i de la Llei 5/1983, de 30 de desembre, del Consell. Fins que es resolga la substitució, les competències de qui exercix la titularitat del departament, a excepció de les que li corresponen com a membre del Consell, seran exercides temporalment per les persones titulars de les secretaries autonòmiques en l’orde de prelació previst en l’article 2 del present reglament.

2. En els casos d’absència, vacant o malaltia d’alguna de les persones titulars de les secretaries autonòmiques o de la Subsecretaria de la Conselleria d’Hisenda i Economia, les seues competències seran exercides temporalment per qui ocupe la titularitat de la secretaria autonòmica en l’orde de prelació previst en l’article 2 del present reglament.

3. En els casos d’absència, vacant o malaltia de la persona titular de la Intervenció General, les seues competències seran exercides temporalment per la persona titular de la Direcció General de la Intervenció.

4. En els casos d’absència, vacant o malaltia de les persones titulars de les direccions generals, les seues competències seran exercides temporalment per la persona titular de la secretaria autonòmica a la qual estiguen adscrites.

5. En cas que l’òrgan al qual, segons el que disposen els quatre apartats anteriors, li corresponga la substitució, es trobe vacant o es trobe absent o malalta la persona titular, la substitució es durà a terme en el mateix orde de prelació que establix l’article 2. El que establixen els paràgrafs anteriors s’entén sense perjuí del que, si és el cas, dispose la persona titular de la Conselleria mitjançant una resolució.

CAPÍTOL II

*Secretaria Autonòmica d’Hisenda i Finançament*

*Article 7. Competències de la Secretaria Autonòmica d’Hisenda i Finançament*

1. La Secretaria Autonòmica d’Hisenda i Finançament exercix les competències de l’article 68 de la Llei 5/1983, de 30 de desembre, del Consell, en matèria de política pressupostària i tributària, gasto públic, gestió de tresoreria, joc, i finançament autonòmic.

2. Així mateix, dirigix i coordina els centres directius adscrits davall de la seua dependència, així com les unitats administratives integrades en estos, i respon davant de la persona titular de la Conselleria de la gestió de les matèries que té atribuïdes, duent a terme les següents competències executives:

a) Impulsar i coordinar la consecució dels programes i l’execució dels projectes que exercisquen els centres directius davall de la seua dependència, controlant i supervisant el compliment dels objectius que fixe la persona titular de la Conselleria.

b) Qualssevol altres que li atribuïsca la legislació vigent, o se li assigne reglamentàriament.

3. De la Secretaria Autonòmica d’Hisenda i Finançament depenen les direccions generals següents:

a) Direcció General de Pressupostos

b) Direcció General de Tributs i Joc

c) Direcció General de Finançament

*Article 8. Direcció General de Pressupostos*

1. La Direcció General de Pressupostos exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria d’elaboració i programació pressupostària, anàlisi, planificació i avaluació del gasto públic de la Generalitat i, en concret, la tramitació i la resolució de tots els assumptes que les disposicions vigents atribuïxen a la Conselleria d’Hisenda i Economia en matèria de pressupostos de la Generalitat. Així mateix, correspon a la Direcció General de Pressupostos la direcció de la tresoreria i les nòmines de la Generalitat.

2. Així mateix, li correspon dirigir i coordinar les unitats administratives que s’adscriuen davall de la seua dependència, impulsant i coordinant la consecució dels programes i l’execució dels projectes que tinguen assignats, controlant i supervisant el compliment dels objectius.

3. Amb la coordinació, control i supervisió de la persona titular de la Secretaria Autonòmica d’Hisenda i Finançament, i adscrita a esta, la Direcció General de Pressupostos exercix, entre altres, les competències següents:

a) Planificar el pressupost plurianual i coordinar el procés d’elaboració pressupostària anual.

b) Analitzar i tramitar les modificacions pressupostàries.

c) Dirigir la tresoreria de la Generalitat.

d) Coordinar i controlar els processos de nòmines del personal al servici de la Generalitat.

e) Elaborar les propostes d’autorització de la massa salarial, dels convenis o acords col·lectius del personal laboral i altres informes preceptius en matèria de personal del sector públic de la Generalitat.

f) Impulsar i proposar la modernització dels processos de gestió pressupostària, així com d’iniciatives que contribuïsquen a una millor racionalització dels programes d’ingressos i gastos públics.

g) Analitzar i avaluar les polítiques de gasto que permeten la presa de decisions respecte a l’establiment d’objectius i prioritats en la planificació pressupostària.

h) Coordinar l’elaboració i seguiment dels plans d’estabilitat financera elaborats per la Generalitat.

i) Elaborar els informes previstos en l’article 26 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Article 9. Direcció General de Tributs i Joc*

1. La Direcció General de Tributs i Joc exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria d’ingressos tributaris, recaptació, gestió i inspecció de tributs i la resta de matèries d’índole fiscal que no siguen atribuïdes a l’Agència Tributària Valenciana en la seua normativa reguladora, o es referisquen a les reclamacions economicoadministratives, així com en matèria de joc.

2. Així mateix, li correspon dirigir i coordinar les unitats administratives que s’adscriuen davall de la seua dependència, impulsant i coordinant la consecució dels programes i l’execució dels projectes que tinguen assignats, controlant i supervisant el compliment dels objectius.

3. Amb la coordinació, control i supervisió de la persona titular de la Secretaria Autonòmica d’Hisenda i Finançament, i adscrita a esta, la Direcció General de Tributs i Joc exercix, entre altres, les competències següents:

a) Estudiar i elaborar les normes autonòmiques relatives a ingressos de naturalesa tributària o de preus públics, l’emissió d’instruccions i circulars per al seu compliment, i la interpretació d’estes normes, a través de la resolució de consultes o emissió d’informes.

b) Analitzar, estudiar i informar sobre les qüestions de caràcter fiscal que afecten directament o indirectament la Comunitat Valenciana i elaborar les propostes de política fiscal.

c) Elaborar les estimacions pressupostàries d’ingressos la gestió dels quals siga de competència de la Generalitat i de la memòria de beneficis fiscals del pressupost de la Generalitat, així com el control del nivell d’execució dels ingressos de dret públic i dels beneficis fiscals de la Generalitat.

d) Avaluar les propostes dels plans plurianuals de gestió i dels programes anuals d’actuació de l’Agència Tributària Valenciana per a la seua elevació a l’aprovació per la persona titular de la Conselleria, i l’avaluació de totes les propostes i les iniciatives de millora que efectuen els òrgans competents d’esta agència en l’àmbit de la planificació i la programació de la seua activitat.

e) Participar, en representació de la Generalitat, en els òrgans de coordinació normativa en matèria tributària, quan no corresponguen a la persona titular de la conselleria competent en matèria d’hisenda.

f) Elaborar les propostes de resolució dels procediments de nul·litat de ple dret o declaració de lesivitat dels actes dictats en matèria tributària.

g) Elaborar les propostes de contestació a les queixes presentades en matèria de la seua competència davant del Defensor del Poble, el Síndic de Greuges o les altres institucions de defensa dels drets de la ciutadania o de les persones contribuents.

h) Elaborar informes per a determinar la postura del Consell en relació amb iniciatives parlamentàries amb incidència en l’àmbit fiscal.

i) Supervisar el sistema d’atenció de queixes, suggeriments i altres instruments de control de qualitat i avaluació, i la proposta de contestació de les queixes formulades en l’àmbit de les competències de la Direcció General.

j) Elaborar els models de declaració de tributs o preus públics de competència de la Generalitat.

k) Mantindre la informació dels portals tributaris i d’altres instruments d’assistència, divulgació i informació en matèria de la seua competència.

l) Exercir les competències que la Llei 1/2020, d’11 de juny, de regulació del joc i de prevenció de la ludopatia a la Comunitat Valenciana, i altres normes específiques en matèria de joc assignen a la conselleria competent en matèria d’hisenda, i que no siguen atribuïdes expressament a altres òrgans per norma legal o reglamentària.

m) Qualssevol altres que li atribuïsca la vigent legislació o se li assignen reglamentàriament.

*Article 10. Direcció General de Finançament*

1. La Direcció General de Finançament exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria d’anàlisi, coordinació, seguiment, gestió, supervisió i execució de la política financera i de la reforma del sistema de finançament autonòmic.

2. Així mateix, li correspon dirigir i coordinar les unitats administratives que s’adscriuen davall de la seua dependència, impulsant i coordinant la consecució dels programes i l’execució dels projectes que tinguen assignats, controlant i supervisant el compliment dels objectius.

3. Amb la coordinació, control i supervisió de la persona titular de la Secretaria Autonòmica d’Hisenda i Finançament, i adscrita a esta, la Direcció General de Finançament exercix, entre altres, les competències següents:

a) Dirigir i gestionar les competències relatives al control, inspecció i disciplina de caixes d’estalvi, cooperatives de crèdit, i de les cooperatives amb secció de crèdit la supervisió prudencial del qual siga competència de la Generalitat en els termes que dispose la legislació bàsica estatal, així com la pròpia legislació autonòmica.

b) Dirigir i impulsar les competències de supervisió de prestadores i intermediaris immobiliaris d’acord amb la normativa reguladora dels contractes de crèdit immobiliari, la supervisió prudencial de la qual siga competència de la Generalitat en els termes que dispose la legislació bàsica estatal, així com la pròpia legislació autonòmica.

c) Dirigir i impulsar les competències relatives a la supervisió sobre les fundacions sorgides per transformació de caixes d’estalvis i les fundacions de l’obra beneficosocial de les caixes d’estalvi junt, si és el cas, amb els seus monts de pietat.

d) Exercir les competències relatives a la supervisió de mediació d’assegurances i reassegurances privades i les que, derivades de la normativa estatal en matèria d’assegurances, afecten la Comunitat Valenciana.

e) Dirigir i impulsar la supervisió dels compromisos assumits per les entitats de qualsevol naturalesa que hagen resultat beneficiàries de qualsevol instrument financer establit per la Generalitat o alguna de les seues entitats dependents quan concórreguen especials circumstàncies que així ho aconsellen, a instàncies del Consell, i en particular, el seguiment dels contractes de refiançament que mantinga la Generalitat amb societats de garantia recíproca.

f) Dirigir i gestionar les competències assignades a la Generalitat en matèria de mercat de valors.

g) Dirigir, proposar, difondre i coordinar les anàlisis, estudis i informes sobre finançament autonòmic, necessitats de finançament, eficiència en l’aplicació dels recursos públics disponibles i sostenibilitat de les finances públiques.

h) Dirigir la gestió del Fons de Compensació Interterritorial.

i) En matèria d’endeutament de la Generalitat i el seu sector públic, avals, garanties, altres riscos contingents i derivats financers vinculats: establir les seues directrius i criteris, planificar la seua gestió, resoldre i executar les corresponents operacions.

j) Proposar les característiques i condicions generals dels crèdits i préstecs que la Generalitat atorgue a favor del seu sector públic instrumental, així com de qualssevol altres entitats de caràcter públic.

k) Assistir la persona titular de la Conselleria en els fòrums i òrgans de participació social i institucional en les matèries competència d’esta direcció general.

l) Tramitar i resoldre tots els assumptes que les disposicions vigents atribuïxen a la Conselleria d’Hisenda i Economia en les matèries mencionades anteriorment. En particular, la tramitació i resolució de totes les autoritzacions administratives i informes preceptius, així com la imposició de sancions, que les disposicions vigents atribuïxen a la Conselleria d’Hisenda i Economia en les matèries de supervisió d’entitats financeres, excepte aquelles que siguen atribuïdes expressament a la persona titular de la Conselleria.

m) Qualssevol altres que li atribuïsca la vigent legislació o se li assignen reglamentàriament.

CAPÍTOL III

*Secretaria Autonòmica d’Economia*

*Article 11. Secretaria Autonòmica d’Economia i òrgans directius dependents*

1. La Secretaria Autonòmica d’Economia exercix les competències establides en l’article 68 de la Llei 5/1983, de 30 de desembre, del Consell, en matèria de promoció econòmica i impuls de la transformació del model econòmic, estadística, responsabilitat social, patrimoni, fons europeus, sector públic instrumental de la Generalitat, exceptuats els organismes autònoms i els consorcis sanitaris, i tecnologies de la informació i la comunicació.

2. Així mateix, dirigix i coordina els centres directius adscrits davall de la seua dependència, així com les unitats administratives integrades en estos, i respon davant de la persona titular de la Conselleria de la gestió de les matèries que té atribuïdes, duent a terme les següents competències executives:

a) Impulsar i coordinar la consecució dels programes i l’execució dels projectes que exercisquen els centres directius davall de la seua dependència, controlant i supervisant el compliment dels objectius que fixe la persona titular de la Conselleria.

b) Qualssevol altres que li atribuïsca la legislació vigent, o se li assigne reglamentàriament.

3. De la Secretaria Autonòmica d’Economia depenen les direccions generals següents:

a) Direcció General d’Economia

b) Direcció General de Patrimoni

c) Direcció General de Fons Europeus i Sector Públic

d) Direcció General de Tecnologies de la Informació i les Comunicacions

*Article 12. Direcció General d’Economia*

1. La Direcció General d’Economia exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria d’estudi i avaluació de l’economia valenciana; d’orientació, planificació i seguiment de les polítiques econòmiques generals i de competitivitat sectorials i territorials i de l’impuls de la transformació del model econòmic; estadística i responsabilitat social, així com la promoció de l’economia. Així mateix, establirà les directrius generals de la política creditícia en l’àmbit de les seues competències, promovent els instruments financers relacionats amb l’economia sostenible que a este efecte es constituïsquen en coordinació amb l’Institut Valencià de Finances, d’acord amb les previsions pressupostàries oportunes.

2. Igualment, li correspon dirigir i coordinar les unitats administratives que s’adscriuen davall de la seua dependència, impulsant i coordinant la consecució dels programes i l’execució dels projectes que tinguen assignats, controlant i supervisant el compliment dels objectius.

3. Amb la coordinació, control i supervisió de la persona titular de la Secretaria Autonòmica d’Economia, i adscrita a esta, la Direcció General d’Economia, exercix, entre altres, les competències següents:

a) Realitzar les actuacions necessàries per a l’estudi i avaluació de l’economia valenciana, mitjançant els convenis o instruments jurídics que es consideren necessaris.

b) Planificar i establir les directrius per a l’orientació, planificació i seguiment de les polítiques econòmiques generals i de competitivitat sectorials i territorials en el marc dels instruments estratègics i operatius que s’aproven, a través de qualsevol mitjà jurídic establit en dret.

c) Planificar i establir polítiques públiques de promoció i enfortiment de l’economia que fonamenten l’establiment de les línies i incentius vinculades que, si és el cas, consignen i executen altres òrgans superiors i directius dels diferents departaments del Consell en els seus respectius àmbits competencials.

d) Planificar i establir les directrius per a la promoció i el desenrotllament de les polítiques de responsabilitat social, fomentar la seua implantació i divulgació i executar i coordinar les polítiques de la Generalitat en este àmbit, afavorint la gestió del Registre d’entitats valencianes socialment responsables.

e) Dirigir i facilitar l’elaboració i difusió d’estadístiques sobre les matèries de competència del Consell, en col·laboració amb l’Institut Valencià d’Estadística i l’Institut Nacional d’Estadística, o altres organismes que es consideren convenients.

f) Establir les directrius generals de la política creditícia en l’àmbit de les seues competències, promovent els instruments financers relacionats amb l’economia que a este efecte es constituïsquen en coordinació amb l’Institut Valencià de Finances, d’acord amb les previsions pressupostàries oportunes.

g) Dur a terme la inspecció, investigació, instrucció, tramitació, informe i proposta en els procediments en matèria de defensa de la competència, així com les derivades de la condició de punt de contacte per a la unitat de mercat i solució de diferències, de conformitat amb la legislació vigent.

h) Impulsar la transformació del model econòmic de la Comunitat Valenciana, basat en el coneixement, la innovació, la sostenibilitat mediambiental, productiva i social en el marc dels instruments estratègics i operatius per al seu desenrotllament, a través de qualsevol mitjà jurídic establit en dret.

i) Establir i gestionar línies d’ajudes i incentius que, pel seu alt impacte i el seu caràcter transversal i integral, siguen afavoridores de la transformació del model econòmic en les seues dimensions productiva, social i mediambiental, sense perjuí de les atribucions dels òrgans superiors i directius dels departaments del Consell implicats en els seus respectius àmbits competencials.

j) Analitzar i valorar les actuacions relacionades amb la transformació del model econòmic en col·laboració amb les unitats dels departaments del Consell i del sector públic mitjançant les instruccions i directrius que efectue esta direcció general.

k) Desenrotllar propostes, iniciatives i acords, en col·laboració i de manera coordinada amb les unitats directives competents en matèria de projectes estratègics i de projectes d’inversió finançats amb fons europeus, que contribuïsquen a l’impuls d’un model de desenrotllament equitatiu, territorialment equilibrat i sostenible.

l) Assistir la persona titular de la Conselleria en els fòrums i òrgans de participació social i institucional en les matèries competència d’esta direcció general.

m) Assumir qualsevol altra competència que se li encomane o delegue o que li conferisquen les disposicions legals o reglamentàries.

*Article 13. Direcció General de Patrimoni*

1. La Direcció General de Patrimoni exercix les funcions establides en l’article 70 de la Llei 5/1983, de 30 de desembre, del Consell, així com les altres previstes en l’ordenament jurídic, en matèria de patrimoni de la Generalitat, la seua gestió immobiliària i econòmica, i el parc mòbil de la Generalitat.

2. Així mateix, li correspon dirigir i coordinar les unitats administratives que s’adscriuen davall de la seua dependència, impulsant i coordinant la consecució dels programes i l’execució dels projectes que tinguen assignats, controlant i supervisant el compliment dels objectius.

3. Amb la coordinació, control i supervisió de la persona titular de la Secretaria Autonòmica d’Economia, i adscrita a esta, la Direcció General de Patrimoni exercix, entre altres, les competències següents:

a) Cobrir les necessitats de l’Administració de la Generalitat amb la dotació d’edificis administratius.

b) Supervisar i aprovar instruccions d’organització i funcionament, així com l’optimització i assignació d’espais de la Ciutat Administrativa 9 d’Octubre (CA9O).

c) Supervisar i aprovar instruccions d’organització i funcionament, així com l’optimització i assignació d’espais en el complex logístic i d’arxiu de la Generalitat a Riba-roja de Túria.

d) Impulsar els expedients d’adquisició de béns immobles a títol onerós i gratuït; permuta, alienació, explotació i cessions de béns immobles i drets immobiliaris patrimonials.

e) Impulsar expedients d’afectacions i desafectacions, mutacions demanials, adscripcions i desadscripcions, així com les reversions de béns immobles.

f) Impulsar els expedients de declaració d’hereues i hereus abintestat i liquidació d’herències procedents d’abintestats.

g) Impulsar la defensa i investigació dels béns immobles de la Generalitat.

h) Optimitzar els vehicles de la Generalitat que conformen el parc mòbil.

*Article 14. Direcció General de Fons Europeus i Sector Públic*

1. La Direcció General de Fons Europeus i Sector Públic exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, en matèria de coordinació de finançament europeu; control i coordinació d’ajudes europees a la Generalitat; promoció del desenrotllament regional en el marc de polítiques regionals de la Unió Europea; fons europeus, així com la seua verificació i control, i el coneixement, el seguiment i el control de la participació de la Generalitat i el seu sector públic instrumental en projectes europeus, i l’anàlisi, la planificació, l’ordenació, el seguiment i l’avaluació per a la reestructuració i la racionalització del sector públic instrumental de la Generalitat, excepte els organismes autònoms i els consorcis sanitaris, així com el seguiment i el control d’estes actuacions.

2. Així mateix, li correspon dirigir i coordinar les unitats administratives que s’adscriuen davall de la seua dependència, impulsant i coordinant la consecució dels programes i l’execució dels projectes que tinguen assignats, controlant i supervisant el compliment dels objectius.

3. Amb la coordinació, control i supervisió de la persona titular de la Secretaria Autonòmica d’Economia, i adscrita a esta, la Direcció General de Fons Europeus i Sector Públic, exercix, entre altres, les competències següents.

En matèria de fons europeus:

a) Planificar, aplicar i avaluar la política regional que acorde el Consell en el marc establit per la Unió Europea, l’Administració general de l’Estat i el propi de la Generalitat, així com el que es desprenga dels acords i convenis a què s’arriben amb altres administracions i entitats públiques o privades.

b) Preparar i presentar els projectes d’inversió susceptibles de ser cofinançats amb fons europeus.

c) Conéixer, difondre, planificar i fer el seguiment dels fons estructurals de la Unió Europea gestionats pels centres directius de la Generalitat, incloent els corresponents a la cooperació territorial europea.

d) Definir i gestionar els programes d’incentius regionals i autonòmics a la inversió.

e) Definir i gestionar el Programa de desenrotllament local.

f) Dirigir el programa «Eurodisea», de l’Assemblea de Regions d’Europa, com a membre del comité de direcció d’este, i la seua gestió.

g) Planificar la participació de la Generalitat en el Fons Social Europeu i el Fons Europeu de Desenrotllament Regional, en la seua qualitat d’organisme intermedi dels programes operatius, així com la gestió d’una part d’esta.

h) Dirigir i controlar les ajudes públiques concedides per la Generalitat, en el marc de la política de competència de la Unió Europea.

i) Conéixer, estudiar i coordinar les diferents fonts de finançament comunitàries a través de la presència i participació en les corresponents comissions delegades o altres estructures, i la seua difusió als diferents òrgans gestors de la Generalitat.

j) Autoritzar i fer el seguiment de la participació de la Generalitat Valenciana en iniciatives i projectes europeus de gestió directa, indirecta i compartida amb finançament europeu, a través de la seua notificació a esta direcció general.

En matèria de sector públic:

a) Impulsar l’elaboració d’estudis i propostes d’actuació amb vista a la planificació i l’ordenació en matèria de reestructuració i racionalització del sector públic instrumental, així com el seu seguiment i avaluació.

b) Resoldre els expedients i emetre els informes preceptius que, d’acord amb la normativa vigent, corresponguen a la conselleria competent en matèria de sector públic.

c) Impulsar l’elaboració de normativa, propostes d’ordenació i reglamentació del sector públic instrumental.

d) Fer el seguiment de l’evolució del sector públic en l’inventari d’ens de la comunitat autònoma, sense perjuí de les competències atribuïdes a la Intervenció General.

e) Analitzar, avaluar i fer el seguiment de la situació economicofinancera, pressupostària i de gestió del sector públic instrumental i elaborar propostes en esta matèria.

f) Emetre l’informe preceptiu sobre les propostes de relació de llocs de treball o instrument similar i les seues modificacions, elaborades pels ens del sector públic instrumental que estiguen dins del seu àmbit competencial o, excepcionalment, pels organismes autònoms que compten amb personal laboral propi. Definir els procediments i instruccions per a l’elaboració d’estes relacions de llocs de treball.

g) Coordinar l’actuació administrativa amb altres nivells de l’Administració de la Generalitat en matèria de regulació i supervisió del sector públic.

*Article 15. Direcció General de Tecnologies de la Informació i les Comunicacions*

1. La Direcció General de Tecnologies de la Informació i les Comunicacions exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, respecte a l’Administració de la Generalitat i els seus organismes autònoms, en matèria de seguretat de la informació, planificació, coordinació, autorització i control de les tecnologies de la informació, les telecomunicacions i comunicacions corporatives i la teleadministració de la Generalitat, i la contractació centralitzada dels servicis i subministraments en matèria de tecnologies de la informació i les telecomunicacions en l’àmbit de l’Administració de la Generalitat i del seu sector públic instrumental.

2. Així mateix, li correspon dirigir i coordinar les unitats administratives que s’adscriuen davall de la seua dependència, impulsant i coordinant la consecució dels programes i l’execució dels projectes que tinguen assignats, controlant i supervisant el compliment dels objectius.

3. Amb la coordinació, control i supervisió de la persona titular de la Secretaria Autonòmica d’Economia i adscrita a esta, la Direcció General de Tecnologies de la Informació i la Comunicació exercix, entre altres, les competències següents:

a) Assumir, en matèria d’administració electrònica, les competències definides en l’article 93 de competències horitzontals en tecnologies de la informació i les comunicacions de la Generalitat del Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana.

b) Assumir, en matèria de seguretat informàtica, les competències definides en els articles 8, 11,13 i 14 del Decret 130/2012, de 24 d’agost, del Consell, pel qual s’establix l’organització de la seguretat de la informació de la Generalitat.

c) Assumir les competències de servici especialitzat de la Central de Compres per a la contractació centralitzada dels servicis i els subministraments en matèria de tecnologies de la informació i les telecomunicacions en l’àmbit de l’Administració de la Generalitat i el seu sector públic instrumental, de conformitat amb el que indica l’Orde 8/2014, de 5 de maig, de la Conselleria d’Hisenda i Administració Pública, per a la designació de servici especialitzat i la declaració de noves categories de subministraments i servicis centralitzats.

d) Assumir les competències de reenginyeria de processos en el seu àmbit d’actuació, en coordinació amb la conselleria que tinga les competències de simplificació administrativa establides en les disposicions legals i reglamentàries, així com la col·laboració deguda amb les unitats administratives encarregades de l’organització i la planificació que tinguen funcions d’anàlisi o reenginyeria de processos.

e) Exercir les competències de planificació i innovació per a la implementació de noves tècniques d’organització i instruments de treball tendents a la millora de l’eficiència i eficàcia de l’Administració pública.

f) Assumir les competències de direcció, planificació i supervisió de les activitats de la societat mercantil Infraestructures i Servicis de Telecomunicacions i Certificació SAU (ISTEC), establida en l’article 104 de la Llei 27/2018, de 27 de desembre, de mesures fiscals, de gestió administrativa i financera i d’organització de la Generalitat.

CAPÍTOL IV

*Intervenció General*

*Article 16. Competències de la Intervenció General*

1. La Intervenció General, a la persona titular de la qual correspon el rang de secretària o secretari autonòmic, assumix les competències establides en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i qualssevol altres atribuïdes per la resta de normes, i, en concret, assumix també el control de tots els actes de l’Administració de la Generalitat, els seus organismes autònoms i empreses públiques que donen lloc al reconeixement de drets i obligacions de contingut econòmic, així com dels ingressos i pagaments que se’n deriven, i de la recaptació, inversió o aplicació en general dels seus cabals, amb la finalitat d’assegurar que l’administració de la seua hisenda s’ajuste a les disposicions aplicables en cada cas.

2. L’estructura orgànica i funcional de la Intervenció General s’ajustarà al que disposa el Reglament del cos superior d’interventors i auditors de la Generalitat, aprovat pel Decret 72/2005, de 8 d’abril.

3. De la Intervenció General depén la Direcció General de la Intervenció, que assumix les competències en matèria de coordinació de les viceintervencions generals, en matèria d’expedients de gasto que se sotmeten al Consell, d’expedients sobre discrepàncies en matèria d’ordes de servici i instruccions, de normativa relacionada amb control del gasto i en la designació de representants en actes de recepció d’inversió, i altres matèries relacionades amb els assumptes interns de la Intervenció General.

CAPÍTOL V

*Subsecretaria*

*Article 17. Competències de la Subsecretaria*

1. La Subsecretaria, davall de la directa dependència de la persona titular del departament, exercirà les competències establides en l’article 69 de la Llei 5/1983, del Consell, així com la tramitació dels procediments de responsabilitat patrimonial, i l’exercici de la potestat disciplinària respecte del personal adscrit a la Conselleria d’Hisenda i Economia, excepte en el cas que la sanció proposada siga la de separació del servici.

2. La Subsecretaria assumix també les competències previstes en la normativa reguladora de la Central de Compres i de la Junta Superior de Contractació Administrativa de la Generalitat, conformement a les competències i atribucions de les seues normes de creació i desplegament, especialment amb vista a:

a) Promoure la coordinació de la contractació pública, en el marc de la legislació bàsica, en l’Administració de la Generalitat i el seu sector públic.

b) Promoure la coordinació en matèria de contractació pública amb l’Administració general de l’Estat, les comunitats autònomes i amb l’Administració local de la Comunitat Valenciana.

c) Impulsar la contractació electrònica en l’Administració de la Generalitat i el seu sector públic.

3. La Subsecretaria exercirà com a oficina de supervisió de projectes de la Conselleria d’Hisenda i Economia, assumint les facultats que li assigna la normativa vigent en matèria de contractes d’obres i emetrà els estudis relacionats amb les especificitats tècniques d’altres modalitats de contractes.

4. Així mateix, la Subsecretaria té les altres competències que siguen inherents respecte als servicis comuns de la Conselleria d’Hisenda i Economia, i les que li siguen atribuïdes per la normativa vigent, especialment amb vista a:

a) Gestionar la tramitació i coordinació dels convenis i acords de col·laboració del departament, així com els que hagen de proposar-se al Consell per a la seua subscripció amb entitats públiques o privades.

b) Tramitar i coordinar les consultes dels òrgans superiors i directius i unitats administratives de la Conselleria davant de l’Advocacia General de la Generalitat que assistisca al departament.

c) Supervisar i remetre els expedients d’assumptes que s’hagen d’elevar a la Comissió de Secretaries Autonòmiques i Subsecretaries, així com emetre un informe sobre els assumptes que hagen de sotmetre’s al Consell, a la Presidència de la Generalitat o a altres òrgans, quan això siga preceptiu o així ho dispose la persona titular de la Conselleria.

d) Coordinar la tramitació de projectes normatius del departament.

e) Elaborar la planificació, la programació econòmica i la proposta d’avantprojecte del pressupost anual, tramitar les modificacions pressupostàries i fer el seguiment de l’execució del pressupost.

f) Tramitar, proposar i, en general, executar els actes de gestió econòmica i administrativa que corresponguen a l’àmbit funcional de la Subsecretaria i d’acord amb el que establisquen les disposicions i les instruccions dictades pels òrgans competents.

g) Gestionar els gastos de personal del departament i tramitar les incidències de nòmina, sense perjuí de les facultats atribuïdes a altres òrgans, i exercir la direcció, la coordinació i el control sobre les diferents unitats de la Conselleria que intervinguen en el seu procés d’elaboració.

h) Coordinar, informar i donar compte a l’òrgan superior o centre directiu competent en matèria de qualitat dels servicis públics i simplificació administrativa, de transparència i participació ciutadana de totes les actuacions de la Conselleria en estes matèries.

i) Promoure i coordinar el compliment de la normativa de protecció de dades de caràcter personal en relació amb els tractaments de dades de les quals la Conselleria té la consideració de responsable, sense perjuí de les funcions de gestió i supervisió que corresponen als òrgans superiors i directius, en l’àmbit de les seues competències materials.

j) Exercir, com a unitat d’igualtat de la Conselleria, les funcions establides per Acord de 28 d’agost de 2015, del Consell.

DISPOSICIONS ADDICIONALS

*Primera. Incidència pressupostària*

La implantació i desplegament d’este decret no té cap incidència en la dotació dels capítols de gasto assignats a la conselleria amb competències en matèria d’hisenda i economia.

*Segona. Ens del sector públic instrumental adscrits a la Conselleria d’Hisenda i Economia*

1. Formen part del sector públic instrumental, i adscrits a la Conselleria d’Hisenda i Economia, els següents ens:

a) Institut Valencià de Finances

b) Agència Tributària Valenciana

c) Institut Valencià d’Estadística

d) Infraestructures i Servicis de Telecomunicacions i Certificació SAU (ISTEC)

e) Espacios Económicos Empresariales, SL (EEE)

2. En cas d’absència, vacant o malaltia de les persones directives que exercisquen la màxima responsabilitat dels ens assenyalats en el punt 1 d’esta disposició, les funcions que els atribuïsquen les disposicions reguladores d’estos ens seran exercides per les persones titulars de les direccions generals competents per raó de la matèria de la Conselleria d’Hisenda i Economia, d’acord amb el que disposa el present reglament.

*Tercera. Condicions d’actuació de la DGTIC en la seua condició d’encarregada de tractament de dades personals*

La DGTIC, de conformitat amb el que establix el Decret 80/2020, de 24 de juliol, del Consell, d’atribució al centre directiu amb competències horitzontals en tecnologies de la informació i les comunicacions, té l’encàrrec del tractament de dades personals dels departaments i els organismes autònoms de l’Administració de la Generalitat.

En l’exercici de les seues atribucions, la Direcció General de Tecnologies de la Informació i les Comunicacions actuarà com a encarregada dels tractaments de dades personals que efectuen les conselleries i els seus organismes autònoms com a responsables del tractament en l’àmbit de les seues competències.

Així mateix, la DGTIC podrà recórrer a un altre encarregat del tractament, i haurà de complir amb el que estipulen els apartats 2 i 4 de l’article 28 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i pel qual es deroga la Directiva 95/46/CE.

També exercirà les competències de planificació i innovació per a la implementació de noves tècniques d’organització i instruments de treball tendents a la millora de l’eficiència i eficàcia de l’Administració pública.

DISPOSICIONS TRANSITÒRIES

*Primera. Unitats administratives*

Les unitats i llocs de treball de nivell administratiu configurats d’acord amb l’anterior estructura del Consell romandran subsistents i continuaran donant suport administratiu en relació amb els assumptes i expedients que els corresponga per raó de la matèria sense perjuí de la competència per a resoldre dels òrgans que la tenen atribuïda, i la seua retribució es realitzarà amb càrrec als mateixos crèdits pressupostaris. Tot això, fins que es duguen a terme les modificacions o actuacions procedents per a la seua adequació a la nova estructura orgànica, sense perjuí que, posteriorment, siguen aprovades les relacions de llocs de treball adaptades a esta.

*S**egona. Competències i funcions d’autoritat de certificació de la Comunitat Valenciana*

Les competències i funcions en matèria de certificació digital d’autoritat de certificació de la Comunitat Valenciana es prestaran per la societat mercantil de la Generalitat, Infraestructures i Servicis de Telecomunicacions i Certificació SAU (ISTEC), establida en l’article 104, de la Llei 27/2018, de 27 de desembre, de mesures fiscals, de gestió administrativa i financera i d’organització de la Generalitat.

*Tercera. Competències, facultats i funcions en matèria de joc atribuïdes a la Secretaria Autonòmica d’Hisenda i Finançament, a la Subsecretaria, a l’extinta Comissió Tècnica de Joc, a l’extint Servici de Joc i a la Secretaria de l’extinta Comissió Tècnica de Joc, a la Subdirecció General de Joc i a les direccions territorials*

Fins que es procedisca a la modificació de les competències previstes en la normativa vigent en matèria de joc, les competències i facultats resolutives atribuïdes en matèria de joc per les disposicions normatives reglamentàries, a la Secretaria Autonòmica d’Hisenda i Finançament, a la Subsecretaria, a l’extinta Comissió Tècnica de Joc, al Servici de Joc, a la Subdirecció General de Joc i a les direccions territorials, s’entendran atribuïdes a la Direcció General de Tributs i Joc.

DISPOSICIÓ DEROGATÒRIA

*Única. Derogació normativa*

Queda derogat el Decret 133/2023, de 10 d’agost, del Consell, d’aprovació del Reglament orgànic i funcional de la Conselleria d’Hisenda, Economia i Administració, sense perjuí del manteniment de les unitats administratives configurades d’acord amb l’anterior estructura de la Conselleria, que romandran vigents fins que s’aprove la corresponent orde de desplegament del reglament orgànic i funcional en virtut del que preveu la disposició transitòria primera.

Així mateix, queden derogades totes les disposicions d’igual o inferior rang que s’oposen al present decret.

DISPOSICIONS FINALS

*Primera. Habilitació normativa*

Es faculta la persona titular de la Conselleria d’Hisenda i Economia per a dictar totes les disposicions que requerisca el desplegament i aplicació d’este decret, en compliment del que disposa l’article 65 de la Llei 5/1983, de 30 de desembre, del Consell.

*Segona. Entrada en vigor*

Este decret entrarà en vigor l’endemà de la seua publicació en el Diari Oficial de la Generalitat Valenciana.

  

València, 23 de desembre de 2024

CARLOS MAZÓN GUIXOT

El president de la Generalitat

RUTH MARÍA MERINO PEÑA

La consellera d'Hisenda i Economia


Còpia Permalink ELI